Rense Westra

**Rense Westra** (Aldwâld, 30 septimber 1946 - Ljouwert, 2 maart 2015) wie in Frysk akteur.

## Wurk

Westra hat yn mear as tachtich stikken fan Tryater spile, lykas Fryske útfierings fan *[[Richard III (toanielstik)|Richard III]]*, *[[In Midsimmernachtdream]]* en *[[Romeo en Julia]]* fan Shakespeare en *[[It Kersehôf]]* fan Tsjechov. Fierders spile er sûnt 1985 yn ferskate Fryske films, ûnder oaren *[[De Gouden Swipe (film)|De Gouden swipe]]* (1995) en *[[De Fûke]]* (2000). Foar syn rol yn De Fûke waard er nominearre foar in Gouden Keal foar de Bêste Akteur. Westra spile fjildwachter Swart yn twa ferfilmings fan de *[[De Kameleon]]*-jeugdboekerige en yn de dêrnei makke musical, *[[De Kameleon Untfierd]]* (2006).

Yn Fryslân is er foaral bekend wurden troch syn rol fan Beant Baas yn de Frysktalige sitkomrige *[[Baas Boppe Baas]]* dy't fan 2001 oant 2005 te sjen wie by Omrop Fryslân. Ek yn de fan Rients Gratama yn 2007 regisearre teäterferzje fan *Baas boppe Baas* spile er in haadrol. Westra is yn Hollân bekend fan de rol fan Alvestêdetochtfoarsitter út de film *[[De Hel van '63]]* en fjildwachter Swart út de films fan *De Kameleon*. Yn 2009 sei Rense Westra ûnder de 'making of' fan *[[De Hel van '63]]* dat er fan syn 'Beant Baas-imago' ôf woe. Dêrom naam er de rol yn *De Hel van '63* op him.

Op tillefyzje wie Rense Westra te sjen yn soapsearjes as *Goudkust* (1996) en *Westenwind* (1999). Westra hie ek in fêste rol yn de Fryske abbekatesearje *[[Dankert & Dankert]]*. Hy hat ek wurk dien foar de Fryske skoalletelefyzje en radioprogramma's. Fierders hat er kabaret skreaun en spile, hat er ferskate dokumintêres ynsprutsen en hat er te sjen west yn tillefyzjereklames. Tsjin 'e ein fan syn karriêre hie Westra yn 2015 (opnommen yn 2014) noch in lytse roltsje, suver in kameo, yn 'e histoaryske film *[[Michiel de Ruyter (film)|Michiel de Ruyter]]*, oer de santjinde-iuwske seeheld mei deselde namme.

## Persoanlik libben
Yn Westra's persoanlike libben spile it kristlik leauwen in grutte rol. Hy wie in geregelde tsjerkegonger en hat sels ek preke, yn it Frysk en yn it Nederlânsk.

## Ferstjerren
Rense Westra ferstoar op 2 maart 2015 yn it MCL yn Ljouwert. Hy is 68 jier wurden. Hy kaam te hôf yn Warten.

Mids septimber 2018 waard yn 'e tsjerke fan Warten *[[In Ikoan mei in Knypeach]]* holden, in betinking fan Westra, dy't lang yn Warten wenne en tsjerke.

## Rense Westra Oeuvre Award
Nei it ferstjerren fan Westra waard datselde jier de Rense Westra Oeuvre Award yn it libben roppen troch regisseur Steven de Jong. De (publyks-)priis is ornearre foar akteurs dy't in soad betsjut hawwe foar Nederlânske films of searjes, mar dêr (te) min wurdearring foar krije.
It soe lykwols hast 10 jier duorje ear't dy foar ot earst útrikt waard oan akteur Peter Tuinman.

## Filmografy
* 1985 - *[[De Dream]]* - Paulus van Dijk
* 1995 - *[[De Gouden Swipe (film)|De Gouden Swipe]]* - Douwe Wallinga
* 1996 - *[[Goudkust (telefyzjesearje)|Goudkust]]* (tillefyzjesearje) - Werner Heemskerk
* 1996 - *[[Marie Antoinette is Niet Dood]]* - Bistedokter
* 1999 - *[[Westenwind]]* (tillefyzjesearje) - Louis Donnier 
* 2000 - *[[Yn Goede Aarde: Yesterday]]*
* 2000 - *[[De Fûke (film)|De Fûke]] - Jelle Hûn
* 2003 - *De Schippers van de Kameleon* - [[fjildwachter]] Swart
* 2003 - *Útgong* - Bram Molenaar
* 2003 - *De Passievrucht* - Boer
* 2004 - *Sinterklaas Pakt Uit* - fjildwachter Swart
* 2004 - *Floris* - Boer
* 2005 - *Kameleon 2* - fjildwachter Swart
* 2001-2005 - *Baas Boppe Baas* (tillefyzjesearje) - Beant Baas
* 2006 - *De Kameleon Ontvoerd* - fjildwachter Swart
* 2006 - *De Sportman fan de Ieu*
* 2005-2007 - *Dankert & Dankert* (tillefyzjesearje)
* 2007 - *De Scheepsjongens van Bontekoe* 
* 2008 - *Snuf de Hond in Oorlogstijd*
* 2008 - *Bit* (tillefyzjesearje op Omrop Fryslan)
* 2009 - *De Hel van '63* - Ritsma, foarsitter [[Feriening De Fryske Alve Stêden]] <small>(basearre op [[Jan Hoogland]])</small>
* 2010 - *Snuf en het Spookslot*
* 2010 - *Snuf en de IJsvogel*
* 2011 - *Penny's Shadow*
* 2011 - *Flikken Maastricht* (tillefyzjesearje, 1 ôfl.)
* 2011 - *New Kids Nitro*
* 2013 - *Leve Boerenliefde*
* 2014 - *Stuk!*
* 2014 - *Taart* (tillefyzjesearje)
* 2014 - *Official Promo 48 Hour Film Project Leeuwarden 2014*
* 2015 - *Michiel de Ruyter*

== Keppelings om utens ==
*[http://www.deweekkrant.nl/artikel/2008/juni/09/kippenvel_van_fryslan De Weekkrant, 9 juni 2008 - *Kippenvel van Fryslân*]
*[http://www.kameleon2.nl/persmap.doc Parsemap *Kameleon 2'']